2017. gada 21. martā Noteikumi Nr. 151

Rīgā (prot. Nr. 14  4. §)

**Kārtība, kādā Nacionālo bruņoto spēku Jūras spēku flotiles   
Krasta apsardze nodrošina lēmuma izpildi par kuģa izraidīšanu no ostas**

Izdoti saskaņā ar

Jūrlietu pārvaldes un jūras

drošības likuma

19. panta ceturto daļu

1. Noteikumi nosaka kārtību, kādā Nacionālo bruņoto spēku Jūras spēku flotiles vienības, kuras veic krasta apsardzes funkcijas (turpmāk – Krasta apsardze), nodrošina lēmuma par kuģa izraidīšanu no ostas (turpmāk – lēmums) izpildi.

2. Ja Krasta apsardze saņēmusi valsts akciju sabiedrības "Latvijas Jūras administrācija" (turpmāk – Latvijas Jūras administrācija) lēmumu, kas pieņemts saskaņā ar normatīvajiem aktiem par kuģu, kuģošanas kompāniju, ostu un ostas iekārtu aizsardzības funkciju sadalījumu, izpildi un uzraudzību, tā sazinās ar Latvijas Jūras administrāciju, lai pārliecinātos, vai kuģa kapteinim ir izsniegts lēmums par kuģa izraidīšanu no ostas.

3. Krasta apsardze sazinās ar kuģi un nodrošina lēmuma izpildi.

4. Ja kuģis ostu atstāj labprātīgi, Krasta apsardze novēro kuģi līdz brīdim, kad kuģis pilnībā izpildījis lēmumu, un informē par to Latvijas Jūras administrāciju, ostas kapteini, Drošības policiju un Valsts robežsardzi.

5. Ja kuģa kapteinis atsakās izpildīt lēmumu, Krasta apsardze par to nekavējoties informē Latvijas Jūras administrāciju, ostas kapteini un Drošības policiju un sadarbībā ar ostas kapteini nodrošina kuģa piespiedu izraidīšanu. Šādā gadījumā Krasta apsardzei ir tiesības pārņemt kuģa vadību, lai nodrošinātu lēmuma izpildi, un kuģa īpašnieks sedz visus ar to saistītos izdevumus un zaudējumus.

Ministru prezidents Māris Kučinskis

Aizsardzības ministrs Raimonds Bergmanis